আবদুল্লাহিল আমান আযমী

আবদুল্লাহিল আমান আযমী বাংলাদেশ সেনাবাহিনীর একজন অবসরপ্রাপ্ত ব্রিগেডিয়ার জেনারেল। জামায়াতে ইসলামীর সাবেক আমির প্রয়াত অধ্যাপক গোলাম আজমের মেঝো ছেলে। তিনি ২০১৬ সালে গুমের স্বীকার হন এবং রাখা হয় আয়নাঘরে। অসহযোগ আন্দোলন (২০২৪)-এর মাধ্যমে ৫ আগস্ট শেখ হাসিনা সরকারের পতন হলে তাকে পরের দিন ৬ আগস্ট মুক্তি দেওয়া হয়।

প্রথম জীবন 
আবদুল্লাহিল আমান আযমী গবর্নমেন্ট ল্যাবরেটরি হাই স্কুল থেকে এসএসসি সম্পন্ন করেন। নটর ডেম কলেজ, ঢাকা থেকে এইচএসসি সম্পন্ন করেন তারপর বাংলাদেশ সেনাবাহিনীতে যোগ দেন। ১৯৮১ সালের ডিসেম্বরে তিনি ৫ম বাংলাদেশ মিলিটারি একাডেমী দীর্ঘমেয়াদী প্রশিক্ষণের মাধ্যমে ইস্ট বেঙ্গল রেজিমেন্ট থেকে ২য় লেফটেন্যান্ট হিসেবে কমিশনপ্রাপ্ত হয়েছিলেন।

পেশা 
সেনাবাহিনীতে ব্রিগেডিয়ার জেনারেল পদে কর্মরত থাকা অবস্থায় তিনি বরখাস্ত হন। যদিও ২০২৪ সালের ২৬ ডিসেম্বর আযমীর বরখাস্তের আদেশ প্রমার্জনা করা হয়েছে। বরখাস্তের প্রজ্ঞাপন বাতিল করে ২০০৯ সালের ২৪ জুন থেকে তাঁকে ভূতাপেক্ষভাবে ‘অকালীন অবসর’ দেওয়া হয়েছে। ১২ নভেম্বর ২০১২ সালে আবদুল্লাহিল আমান আযমী তার বাবা অধ্যাপক গোলাম আজমের আন্তর্জাতিক অপরাধ ট্রাইব্যুনাল-১ এর বিচারে প্রতিরক্ষা সাক্ষী হিসেবে সাক্ষ্য দেন। তিনিই বিচারের একমাত্র প্রতিরক্ষা সাক্ষী ছিলেন।  তার পিতা অধ্যাপক গোলাম আজমের বিচারের বিষয়ে তিনি বাংলাদেশ জাতীয়তাবাদী দলের উপর হতাশা প্রকাশ করেছিলেন।  তিনি বায়তুল মোকাররম জাতীয় মসজিদে তার বাবার জানাযার ইমামতি করেন।

বিতর্ক 
মুক্তিযুদ্ধে চার হাজার ভারতীয় সেনা শহীদের তথ্য দিয়ে গত ২৮ মে ২০১৫ তারিখে ফেসবুকে একটি পোস্ট দেন সাংবাদিক অঞ্জন রায়। ফেইসবুকে অঞ্জন রায়ের লেখার প্রতিক্রিয়ায় একটি পোস্টে তাকে ‘দালাল’ বলে ইঙ্গিত করেন আমান আযমী। মুক্তিযুদ্ধের ৩০ লাখ শহীদের তথ্যকে ‘কাল্পনিক’ আখ্যায়িত করেন তিনি। অঞ্জন রায় থানায় ডায়েরি করেন।

২০২৪ সালের ৩ সেপ্টেম্বর আবদুল্লাহিল আমান আযমী গণমাধ্যমের সঙ্গে কথা বলার সময় জাতীয় সংগীত নিয়ে সমালোচনা করেন। তিনি বলেন, “বাংলাদেশের জাতীয় সংগীত পুনরায় লেখা উচিত, কারণ বর্তমান জাতীয় সংগীতটি মূলত ভারত কর্তৃক প্রণীত”। তার মতে, রবীন্দ্রনাথ ঠাকুর রচিত "আমার সোনার বাংলা" গানটি ১৯০৫ সালে বঙ্গভঙ্গ রদের প্রেক্ষাপটে দুই বাংলাকে একত্রিত করার উদ্দেশ্যে রচিত হয়েছিল। আযমী বলেন, "বাংলাদেশ স্বাধীন একটি রাষ্ট্র, তাই আমাদের জাতীয় সংগীতও নতুনভাবে হওয়া উচিত।" তিনি আরও বলেন, "আমরা কি দুই বাংলা এক করার জন্য কাজ করছি, নাকি স্বাধীন বাংলাদেশকে রক্ষা করতে চাই? ১৯৭১ সালে ভারতের চাপের ফলে আমাদের অস্থায়ী সরকার এই সংগীতকে গ্রহণ করেছিল, কিন্তু এখন সময় এসেছে নতুন একটি জাতীয় সংগীত নির্বাচন করার।" আযমী আরও বলেন, "বাংলাদেশের আরও অনেক সুন্দর গান আছে যা আমাদের জাতীয় সংগীত হিসেবে নির্বাচন করা যেতে পারে।" একই সময় তিনি মুক্তিযুদ্ধের ৩০ লক্ষ শহীদদের সংখ্যা নিয়েও প্রশ্ন তোলেন।

অপহরণ ও মুক্তি 
আবদুল্লাহিল আমান আযমীকে ২৪ আগস্ট ২০১৬ তারিখে ঢাকার বড় মগবাজার কাজী অফিস লেনের বাসা থেকে সাদা পোশাকে আইন শৃংখলা বাহিনী পরিচয় দিয়ে আটক করে নিয়ে যাওয়া হয়। প্রায় একই সময়ে যুদ্ধাপরাধের দায়ে ফাঁসি হওয়া মীর কাসেম আলীর ছেলে ব্যারিস্টার মীর আহমেদ বিন কাসেম আরমান ও একই অপরাধে ফাঁসি হওয়া সাকা চৌধুরীর ছেলে হুম্মাম কাদের চৌধুরীকে গ্রেফতার করে পুলিশ। তাদের সকলকে গুপ্ত কারাগার আয়নাঘরে বন্দী রাখা হয়। ২০১৪ সালে আজমীর বাবা যুদ্ধাপরাধের দায়ে দোষী সাব্যস্ত হওয়ার পর কারাগারে মারা যান।  ২০১৭ সালের মার্চ মাসে হুমাম কাদের চৌধুরীকে মুক্তি দেওয়া হয়। ২০২৪ সালে গণ-অভ্যুত্থানের মাধ্যমে সরকারের পতন হলে তাকে ও ব্যারিস্টার মীর আহমদ বিন কাসেম আরমানকে মুক্তি দেওয়া হয়।

তথ্যসূত্র 

জন্মের বছর অনুপস্থিত (জীবিত ব্যক্তি)
বাংলাদেশ সেনাবাহিনীর ব্রিগেডিয়ার
ব্রাহ্মণবাড়িয়া জেলার রাজনীতিবিদ
বাঙালি মুসলিম
ঢাকার ব্যক্তি
বাংলাদেশে গুম
জীবিত ব্যক্তি
আরব বংশোদ্ভূত বাংলাদেশী ব্যক্তি
নটর ডেম কলেজ, ঢাকার প্রাক্তন শিক্ষার্থী